Zapisnik

Zapisnik s sestanka dijaške skupnosti Gimnazije Jurija Vege Idrija

# Udeleženci:

Rebeka Gnezda (1.A), Sare Zečiri (1.B), Lovro Vehar (1.B), Taša Pirih Willer (1.T), Teo Šmit (1.T), Leon Lučič (1.M), Timotej Filipič (1.M), Tinkara Pavšič (2.B), Tim Gorenc (2.T), Enej Logar (2.T), Matej Mlinar (3.A), Deja Prelovec (3.B), Špela Paglavec (3.B), Andraž Kosmač (3.B), Maša Kosmač (3.T), Maks Božnar (3.T), Martin Straus (4.A), Maruša Petrovčič (4.B), Hana Vihtelič (4.T)

Tereza Hladnik (predsednica)

# Dnevni red

1. Druga izdaja puloverjev
2. Nov varnostni sistem šolskih omaric
3. Kajenje na šolskih površinah
4. Razno

# Potek sestanka

Sestanek je tokrat začela ravnateljica Karmen Vidmar.

Prva tema na obravnavi je bila druga izdaja šolskih puloverjev. Iniciativno organizacijo le-te je to pot prevzela ravnateljica sama. Zbranim je pojasnila, da popolnoma identičnih puloverjev v primerjavi s prvo izdajo ne bo mogoče dobiti, saj podatki o prejšnji izdaji niso znani, v mislih pa da ima pripravljeno drugo ponudbo. Predstavniki dijakov so najprej sklepčno potrdili, da se ohrani motiv na puloverju, barvo pa se ponovno izglasuje s strani dijakov, saj so vidne razlike med prvo in drugo variacijo puloverja. Glasovanje glede barve je prevzel drugošolec Tim Gorenc.

Nato je potekla še debata o sami ceni puloverja. Ravnateljica se je zavzela za stališče, da bi, poleg osnovne cene puloverja, ki naj bi znašala približno 15 evrov, prispevali še majhen znesek v šolski sklad. Predstavniki so složno podprli končno ceno puloverja, ki naj bi znašala 16 evrov, od te vsote pa bi šel približno evro iz vsakega puloverja v šolski sklad.

Nadalje je ravnateljica prisotne seznanila s prihajajočo reformo sistema zaklepanja šolskih omaric. Ker se je obstoječi sistem s šifranti zaradi surovega in nesmotrnega ravnanja dijakov izkazal za neuspešnega, so na ravnateljičino pobudo dijaki programa strojnik tehnik iskali, in tudi našli rešitev. Po novem bo imela vsaka izmed omaric nameščen sistem odklepanja z obešanko, "žabico", ki si jo bo moral vsak izmed dijakov priskrbeti sam. Tako se bo, po besedah ravnateljice, odgovornost prenesla na dijake.

Sledil je še zadnji predmet spora z ravnateljičine strani, in sicer kajenje dijakov na šolskih površinah. Šoli je bil namreč napovedan inšpekcijski pregled, ki bi v primeru nespoštovanja Pravilnika o šolskem redu v srednjih šolah, ki jasno opredeljuje kajenje kot nedovoljeno dejavnost, odredil tudi kazensko odgovornost. Predstavnikom je ravnateljica razložila sistem kaznovanja, ki se v dotičnem primeru v glavnem kaže kot globa: polnoletnega dijaka, ki kadi na šolskih površinah navkljub zavedanju o prepovedi kajenja, doleti globa v višini 125 €, mladoletnega dijaka pa sodna obravnava pred sodnikom za prekrške na sodišču za mladoletne. V obeh primerih bi globa doletela tudi ravnateljico, potencialno pa tudi slehernega profesorja, ki kljub védenju o kaznivem početju ne bi nadalje ukrepal. Scenarij je precej sličen tudi v primeru uživanja alkoholnih pijač na šolskih površinah: tu se kazen za polnoletnega dijaka vzpne na 150 € globe.

Omeniti pa gre tudi izhodišče, da dijak tekom izobraževalnega procesa, ki po ravnateljičinih besedah zajema tudi glavni odmor in odmore med učnimi urami, po pravilih Hišnega reda ne sme zapustiti šole, razen v primeru dogovorjenega in/ali utemeljenega razloga: logično tako torej ni moč uživati prepovedanih substanc od začetka do konca pouka na šoli, torej med 7.50 in 14.00 uro. Ravnateljica je predvsem izpostavila vidik, da sistem jasno nasprotuje uživanju alkohola, tobačnih izdelkov in ostalih prepovedanih substanc, saj te škodujejo zdravju dijakov, predstavnikom pa naročila naj sploh slednjo informacijo jasno prenesejo tudi po razrednih skupnostih.

Ravnateljica je po koncu te diskusije zapustila sestanek, predsednica pa je pod točko Razno zbrane seznanila še z nekaterimi (novimi) spremembami:

* na šoli se bo, v skladu s predprazničnim razpoloženjem, za kratek čas melodija šolskega zvonca zamenjala s praznično variacijo, kakor veleva "tradicija";
* prireditev ob prihajajočem prazniku in s tem tudi zaključku pouka za tekoče koledarsko leto, ki se bo odvijala 24. decembra, bo, kot je že v navadi, tudi letos obogatena s finalno nogometno tekmo v sklopu medrazrednega tekmovanja v nogometu;
* v kratkem se bo odvila še ena prireditev, prireditev "Mavrica generacij", ki nam jo kot darilo vsako leto "podari" društvo ZPM Idrija. Letošnja prireditev, ki bo potekala 19. decembra v šolski telovadnici, nekoliko izstopa, saj bo prekinjena tradicija glasbenega dogodka: tokrat bo rdeča nit prireditve večkrat nagrajena monokomedija avtorja Nika Škrleca "Naj gre vse v π";
* nastal je predlog, da bi tudi letos praznično okrasili šolo: predsednica je vse predstavnike pozvala, naj v okviru razrednih skupnosti pozovejo k samoangažiranju, dodala pa je tudi, da je to z vidika dijakov tudi dober način pridobivanja ur OIV.

Sejo je predsednica zaključila še z dodatnim pozivom po pobudah, pohvalah, pritožbah, ki pa jih ni bilo.

# Potrditev zapisnika

Zapisnik sta prebrali in potrdili predsednica DS GJV Tereza Hladnik ter mentorica DS prof. Manica Seljak.

Tereza Hladnik,

predsednica DS GJV Idrija

Andraž Kosmač,

zapisnikar

prof. Manica Seljak,

mentorica DS GJV Idrija